[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.2.2007

SEK(2007) 148 endelig

.

BERETNING FRA KOMMISSIONEN TIL EUROPA-PARLAMENTET OG RÅDET

om EUGFL, Garantisektionens udgifter Alarmsystemet nr. 11–12/2006

INDHOLDSFORTEGNELSE

1. FORELØBIGT BEVILLINGSFORBRUG 2

2. BEMÆRKNINGER ANGÅENDE GENNEMFØRELSEN AF 2006-BUDGETTET 2

3. KONKLUSIONER 2

Foreløbigt bevillingsforbrug

Forbruget af bevillinger under budgettets udgiftsområde 1 beløb sig til 49 821,6 mio. EUR, dvs. 97,6% af de oprindelige bevillinger. Beløbet er et nettobeløb efter fradrag af tilbagebetalinger som følge af finansielle korrektioner i forbindelse med regnskabsafslutningen for EUGFL, Garantisektionen, samt suspenderede beløb og nedsættelse af forskud i løbet af regnskabsåret.

Sammenholdt med de oprindelige bevillinger udviser den foreløbige gennemførelse som vist i den vedføjede tabel for perioden 16. oktober 2005 til 15. oktober 2006 et generelt underforbrug af bevillinger på ca. –1 229,1 mio. EUR, der fordeler sig som følger:

- for underudgiftsområde 1a –1 104,7 mio. EUR og

- for underudgiftsområde 1b –124,4 mio. EUR.

Bemærkninger angående gennemførelsen af 2006-budgettet

Den foreløbige gennemførelse af budgettet påvirkes af en række faktorer, hvoraf de vigtigste er nærmere forklaret i det følgende.

(NB: over- (+) eller underforbruget (–) vises i parentes).

Valutafaktorer

Dollar-/eurokursen

Udgifterne, der er påløbet i den førnævnte periode, er fastsat under hensyntagen til udviklingen i dollarens vekselkurs over for euroen. Udgifterne til en stor del af eksportrestitutionerne for landbrugsprodukter, især korn og sukker, og til nogle former for intern støtte som f.eks. støtten til bomuld, påvirkes af euro-/dollarkursen.

I overensstemmelse med artikel 8, stk. 1, i Rådets forordning (EF) nr. 2040/2000 er det budget, som budgetmyndigheden har vedtaget, blevet opstillet på grundlag af gennemsnitskursen for juli-september 2005, dvs. 1 EUR = 1,22 USD. Det bør bemærkes, at gennemsnitskursen i tidsrummet 1. august 2005 – 31. juli.2006 omtrent lå på 1 EUR = 1,22 USD, dvs. samme niveau som den kurs, der blev benyttet ved 2006-budgettets udarbejdelse.

Andre faktorer vedrørende underudgiftsområde 1a – den fælles landbrugspolitik (ekskl. landdistrikternes udvikling)

For underudgiftsområde 1a var der tale om et underforbrug af bevillinger for markedsforanstaltninger såvel som direkte støtte:

- underforbruget for markedsforanstaltninger var på 440,4 mio. EUR. Forbrugsmønsteret var dog ikke ensartet på de forskellige markeder. Der var et underforbrug af bevillinger for korn, der blev udbetalt restitutioner for produkter, der ikke er opført i bilag 1, og der var et underforbrug for spindplanter, frugt og grøntsager, oksekød, kalvekød og svinekød, æg og fjerkræ, hvorimod der var tale om overforbrug i sektorerne for sukker, mælk og mejeriprodukter.

- underforbruget for direkte støtte var på 765,7 mio. EUR og berørte alle ordninger på dette område.

- endelig lå resultatet af den efterprøvende afslutning af regnskaberne ca. 139,0 mio. EUR lavere end anslået i 2006-budgettet, hvilket førte til en yderligere udgift af samme størrelse.

Interventioner på landbrugsmarkederne (– 440,4 mio. EUR)

Korn (– 137,2 mio. EUR)

Underforbruget skyldtes især lavere udgifter i medlemsstaterne som følge af lavere, gennemsnitlige eksportrestitutionssatser for blød hvede og byg samt lavere, samlede eksportmængder sammenlignet med de i 2006-budgettet anslåede satser og mængder. Endvidere betød øgede indtægter fra salget af oplagret korn lavere udgifter til offentlig oplagring i forhold til de beløb, der var fastsat i 2006-budgettet.

Restitutioner for produkter, der ikke er opført i bilag 1 (– 140,9 mio. EUR)

Det generelle fald i niveauet for eksportrestitutionerne samt mindre eksporterede mængder af forarbejdede landbrugsprodukter førte til lavere restitutionsudbetalinger i medlemsstaterne og dermed til et underforbrug af bevillingerne på 2006-budgettet til denne foranstaltning.

Sukker (144,7 mio. EUR)

Overforbruget skyldtes især, at de eksporterede mængder af sukker på det frie marked, hvortil der blev ydet eksportrestitutioner, var meget højere end antaget i 2006-budgettet, hvor det var forventet, at 1,0 mio. t af en eksport i 2005/2006 på 1,74 mio. t ville hidrøre fra interventionslagre.

Spindplanter (– 33,9 mio. EUR)

Stigningen i verdensmarkedsprisen på bomuld førte til en nedgang i støtten til bomuld og dermed et fald i medlemsstaternes udgifter svarende til et underforbrug af bevillingerne på 2006-budgettet til denne foranstaltning.

Frugt og grøntsager (– 172,4 mio. EUR)

Sammenlignet med antagelserne i 2006-budgettet skyldtes dette underforbrug lavere udgifter i medlemsstaterne, især på grund af mindre tilførsler af tomater til forarbejdning og dermed lavere støtte samt på grund af lavere udbetalinger i medlemsstaterne til producentorganisationernes driftsfonde.

Mælk og mejeriprodukter (151,6 mio. EUR)

Rådet har vedtaget Kommissionens forslag om at ændre fristerne for medlemsstaters betaling af mælkeafgifterne. Afgiften for kvotaåret 2005/06 skal derfor betales i regnskabsåret 2007 i stedet for i regnskabsåret 2007 som antaget, da budgettet for 2007 blev vedtaget. Indbetalingerne af mælkeafgifterne er en budgetindtægt, og de mindsker udgifterne i mælkesektoren tilsvarende. Ændringen af betalingsfristerne vil derfor bevirke, at der ikke bliver indbetalt mælkeafgifter i 2006, og som følge heraf vil de tilsvarende udgifter til mælk og mejeriprodukter udvise en stigning svarende til det konstaterede overforbrug af budgetbevillingerne til denne sektor.

Oksekød (– 135,1 mio. EUR)

Sammenlignet med antagelserne i 2006-budgettet skyldtes dette underforbrug lavere udgifter i medlemsstaterne, især på grund af lavere eksport af såvel fersk kød som levende dyr og på grund af det lavere, vægtede gennemsnit for eksportrestitutionerne. Desuden var medlemsstaternes udgifter til udbetaling af restbeløbene vedrørende ekstraordinære støtteforanstaltninger lavere end overslagene i 2006-budgettet.

Svinekød, æg og fjerkræ (– 62,9 mio. EUR)

Sammenlignet med antagelserne i 2006-budgettet skyldtes dette underforbrug lavere restitutionsudgifter i medlemsstaterne, både på grund af afbrydelsen af betalingen af eksportrestitutioner for fersk og frosset svinekød og de lavere eksporterede mængder af fjerkræ.

Direkte støtte (– 765,7 mio. EUR)

Underforbruget for afkoblet direkte støtte var på – 427,5 mio. EUR og hidrørte især fra gennemførelsen af enkeltbetalingsordningen i visse medlemsstater. Som begrundelse for dette underforbrug har medlemsstaterne henvist til de mange administrative klager fra modtagere, som er uenige i det antal rettigheder, som de er blevet tildelt af medlemsstaternes kompetente myndigheder, eller andre administrative problemer med opgørelsen og udbetalingen af støtte. Endelig har nogle medlemsstater oplyst, at mange støttemodtagere har givet afkald på deres ret til udbetaling af denne støtte, når beløbene har været små, hvilket har bidraget yderligere til underforbruget af budgetbevillingerne.

Med hensyn til anden direkte støtte var underforbruget på – 280,4 mio. EUR og berørte hovedsagelig følgende ordninger:

- medlemsstaternes udbetalinger af tobakspræmien var lavere som følge af den lavere tobaksproduktion i forhold til de mængder, som lå til grund i 2006-budgettet.

- udbetalingerne af udligningsstøtte for bananer lå lavere, hovedsagelig på grund af gunstige markedsforhold.

Revision af landbrugsudgifterne (139,0 mio. EUR)

Tilbagebetalte beløb som følge af efterprøvende afslutning af regnskaberne nåede op på ca. 261,0 mio. EUR. Disse beløb udgør en budgetindtægt, og de mindsker de samlede budgetudgifter. Det faktisk indkasserede beløb, der var lavere end det i 2006-budgettet forventede beløb på – 400,0 mio. EUR, resulterede i et underforbrug af bevillinger. Dette underforbrug vil først og fremmest bevirke, at EUGFL, Garantisektionens udgifter bliver forøget med 139,0 mio. EUR.

Andre faktorer vedrørende underudgiftsområde 1b – Udvikling af landdistrikter (– 124,4 mio. EUR)

Forpligtelsesbevillingerne for 2006 til udvikling af landdistrikter (EU-15) og til overgangsinstrumentet for EU-10 blev fastsat til loftet for dette underudgiftsområde.

Der er disponeret over samtlige de forpligtelsesbevillinger, der er afsat på budgettet til overgangsinstrumentet, som gennemføres på grundlag af opdelte bevillinger.

Det nuværende underforbrug omfatter forpligtelsesbevillingerne til udvikling af landdistrikter under EUGFL, Garantisektionen, til EU-15 og skyldes en utilstrækkelig gennemførelse af visse udviklingsordninger for landdistrikter, hovedsagelig i to medlemsstater.

Konklusioner

Som følge af det ovenfor beskrevne underforbrug (– 1 104,7 mio. EUR) under underudgiftsområde 1a foreslog Kommissionen ved fremlæggelsen af ændringsbudget nr. 6/2006 budgetmyndigheden at nedsætte bevillingerne under EUGFL, Garantisektionen, til dette underudgiftsområde med 860,0 mio. EUR. Dette ændringsbudget blev vedtaget under Europa-Parlamentets plenarmøde i december 2006, hvorved de endelige forpligtelsesbevillinger på 2006-budgettet under EUGFL, Garantisektionen, (udgiftsområde 1) blev nedbragt fra de oprindelige 51 050,7 mio. EUR til 50 190,7 mio. EUR.

[pic]